MIV-positiewe verloor appèl na seksŉ MIV-positiewe man wat aan poging tot moord skuldig bevind is nadat hy onbeskermde seks gehad het met sy niksvermoedende vriendin, het sy appèl teen sy vonnis verloor. Regter Tati Makgoka en waarnemende regter William Baloyi het Lovers Phiri (35) se appèl teen sy skuldigbevinding aan poging tot moord en sy gevolglike vonnis van ses jaar tronkstraf, geweier. Phiri se appèl is in die hooggeregshof in Pretoria aangehoor. Phiri se voormalige vriendin het tydens die verhoor getuig dat sy hom in 2010 by ŉ plaaslike kliniek ontmoet het waar sy ŉ MIV-toets ondergaan het. Sy was swanger ten tyde van die toets en die uitslag was negatief. Phiri was ŉ visgraadgewer by die kliniek en het geweet hy is MIV-positief. Phiri en die vrou het ŉ verhouding aangeknoop en by twee geleenthede onbeskermde seks gehad. Die vrou het Phiri gevra om ŉ kondoom te gebruik maar hy het glo geweier. Die vrou het later positief vir MIV getoets. Phiri het getuig dat hy die vrou wel in kennis gestel het dat hy MIV-positief is en dat hy ŉ kondoom gebruik het. Makgoka het beslis dat ŉ vorige hof korrek opgetree het deur Phiri aan poging tot moord skuldig te bevind aangesien hy geweet het hy is MIV-positief maar nogtans onbeskermde seks gehad het met die vrou al het hy geweet sy is MIV-negatief en sonder om voorkomend op te getree het. “Hoewel die staat nie bewys het dat hy die vrou met MIV besmet het nie, bly sy optrede roekeloos,” het Makgoka gesê.